ปิดหีบเลือกตั้ง! พรรคการเมืองใหญ่แถลงขอบคุณปปช.-ลุ้นผลคืนนี้
ปิดหีบเลือกตั้ง! พรรคการเมืองใหญ่แถลงขอบคุณปปช.-ลุ้นผลคืนนี้
24 มี.ค. 2562

ผู้สื่อข่าวรายงานว่า เมื่อเวลา 17.00 น. ที่ผ่านมาได้มีการปิดการใช้สิทธิเลือกตั้งปี 2562 เป็นที่เรียบร้อยแล้ว โดยพรรคการเมืองหลายพรรคเตรียมแถลงข่าวเพื่อขอบคุณประชาชน
โดยบรรยากาศที่ทำการพรรคอนาคตใหม่ อาคารไทยซัมมิท ทาวเวอร์ ถนนเพชรบุรี ทางเจ้าหน้าที่เตรียมพร้อมของสถานที่ ทั้งการจัดพื้นที่แถลงข่าวและพื้นที่การทำงานสำหรับสื่อมวลชน สำหรับการติดตามฟังผลคะแนนการเลือกตั้งและประเด็นที่เกี่ยวข้องกับพรรคอนาคตใหม่ โดยคาดว่าจะมีการแถลงข่าวในเวลา 21.00 น.
ขณะที่ แกนนำของพรรคได้ทยอยเดินทางเข้ามาปักหลัก เพื่อรอผลนับคะแนนตั้งแต่ช่วงบ่าย ส่วน นายธนาธร จึงรุ่งเรืองกิจ หัวหน้าพรรคอาคตใหม่ จะเดินทางเข้ามาในเวลา 18.00 น. รวมถึงแกนนำพรรคคนอื่นๆอย่างพร้อมเพรียงกัน
ด้านบรรยากาศที่ทำการพรรคเพื่อไทย ขณะนี้เต็มไปด้วยสื่อมวลชนทั้งไทยและต่างประเทศ ที่มาเฝ้าติดตามความเคลื่อนไหวและท่าทีของแกนนำพรรค
รวมถึงมีกองเชียร์ผู้สนับสนุนในพื้นที่กรุงเทพมหานครบางส่วนที่มาปักหลักบริเวณด้านหน้าพรรค เพื่อรอให้กำลังใจ ทำให้บรรยากาศของพรรคเพื่อไทยเป็นไปอย่างคึกคัก นอกจากนี้ ยังมีสมาชิกพรรคบางส่วนทยอยเดินทางเข้ามาหลังจากไปใช้สิทธิเลือกตั้งในเขตของตนเอง เช่น นายภูมิธรรม เวชยชัย เลขาธิการพรรคเพื่อไทย นายชูศักดิ์ ศิรินิล ประธานคณะทำงานฝ่ายกฎหมายพรรคเพื่อไทย
ทั้งนี้ ตั้งแต่เวลา 16.00 น. ที่ผ่านมาแกนนำพรรคเพื่อไทย นำโดยคุณหญิงสุดารัตน์ เกยุราพันธุ์ ประธานยุทธศาสตร์การเลือกตั้งพรรคเพื่อไทย จะเข้ามาประจำการที่พรรคเพื่อไทย เพื่อเกาะติดผลการเลือกตั้ง
นอกจากนี้ หลังปิดหีบเลือกตั้งในเวลา 17.00 น. มีการแถลงข่าวขอบคุณทุกคะแนนเสียงที่มอบให้พรรคเพื่อไทย และจะแถลงข่าวอีกครั้งหลังทราบผลคะแนนอย่างไม่เป็นทางการ
ด้าน นายอภิสิทธิ์ เวชชาชีวะ หัวหน้าพรรคประชาธิปัตย์ (ปชป.) เปิดแถลงข่าวทันทีที่ปิดหีบเลือกตั้งเวลา 17.00 น.โดยกล่าวขอบคุณทุกคะแนนเสียงที่มอบให้พรรค ปชป. ทุกคะแนนไม่มีสูญเปล่าไม่ว่าผลการเลือกตั้งจะออกมาเป็นอย่างไร พรรค ปชป.สำนึกในคะแนนบริสุทธิ์ที่มอบให่กับพรรค พรรคจะมุ่งมั่นทำงานให้ประชาชนต่อไป โดยภูมิใจที่ได้รณรงค์หาเสียงเพื่อสร้างประชาธิปไตยสุจริต ขอบคุณทุกกำลังใจ จากนี้จะขอติดตามผลการเลือกตั้ง ส.ส.ก่อนเมื่อมีความชัดเจนจะมาพบปะพูดคุยกับสื่อมวลชนอีกครั้ง
ฟากพรรคภูมิใจไทยได้เปลี่ยนป้ายหน้าที่ทำการพรรค เป็นรูปหัวหน้าพรรคไหว้ขอบคุณทุกคะแนน ระหว่างรอผลเลือกตั้ง
ด้าน นายอุตตม สาวนายน หัวพรรคพลังประชารัฐ (พปชร.) แถลงหลังปิดหีบการเลือกตั้งวันนี้ (24 มี.ค.) ว่า ขอบคุณพี่น้องประชาชนที่ออกมาลงคะแนนเสียงเลือกตั้งครั้งนี้ ถือเป็นวันสำคัญอย่างยิ่งสำหรับประเทศไทย เพื่ออนาคตประเทศ ขอบคุณทุกคะแนนที่เป็นกำลังใจ และไว้วางใจพรรคพลังประชารัฐ ซึ่งจากนี้ขอรอผลคะแนนการเลือกตั้งเท่านั้น